b'\n_START_ARTICLE_\nAndrew Wyeth\n_START_SECTION_\nBiografija\n_START_PARAGRAPH_\nEndriu Vajetas gim\xc4\x97 1917\xc2\xa0m. liepos 12 d. \xc4\x8cads Forde Pensilvanijoje. Jo t\xc4\x97vas Niuvelas Vajetas buvo tarptautinio \xc5\xbeinomumo tapytojas ir iliustratorius. \xc5\xa0eima buvo k\xc5\xabrybinga, Endriu seserys Henriet\xc4\x97 ir Karolin tapo tapytojomis, Ana \xe2\x88\x92 kompozitore. Endriu mok\xc4\x97si t\xc4\x97vo studijoje ir pasivaik\xc5\xa1\xc4\x8diojimo metu u\xc5\xbeklydo \xc4\xaf Karlo ir Anos Kerner \xc5\xabk\xc4\xaf. Su Karlu Kerneriu, vokie\xc4\x8di\xc5\xb3 imigrantu ir pirmojo pasaulinio karo veteranu, Endriu Vajetas u\xc5\xbemezg\xc4\x97 ilgalaik\xc4\x99 draugyst\xc4\x99. Kerneri\xc5\xb3 \xc5\xabkio vaizdai, pastatai, gyvuliai pavaizduoti \xc5\xa1imtuose dailininko k\xc5\xabrini\xc5\xb3 per daugiau nei 75 metus._NEWLINE_Vasaras Vajet\xc5\xb3 \xc5\xa1eima leisdavo Meino valstijoje ir ankstyviausios Endriu akvarel\xc4\x97s buvo paveiktos Vinslou Homerio k\xc5\xabrybos. Pirm\xc4\x85 kart\xc4\x85 jo akvarel\xc4\x97s buvo eksponuotos 1936 m. Filadelfijoje. Pirmosios Endriu personalin\xc4\x97s parodos metu 1937 m. Niujorko William Macbeth\xc5\xa1ie galerijoje \xc5\xa1ie k\xc5\xabriniai sulauk\xc4\x97 auk\xc5\xa1to kritik\xc5\xb3 \xc4\xafvertinimo. Jaunasis dailininkas buvo savikriti\xc5\xa1kas ir gr\xc4\xaf\xc5\xbeo \xc4\xaf t\xc4\x97vo studij\xc4\x85 tobulinti technikos, prad\xc4\x97jo dirbti su tempera, kuri ilgainiui tapo pagrindine jo rai\xc5\xa1kos technika. Pasak Endriu, ji privert\xc4\x97 j\xc4\xaf sul\xc4\x97tinti tapybos temp\xc4\x85 ir leido pasiekti puikius vaizduojam\xc5\xb3 tekst\xc5\xabr\xc5\xb3 efektus._NEWLINE_1940 m. Endriu Vajetas ved\xc4\x97 Betsi D\xc5\xbeeims, kuri ji supa\xc5\xbeindino su ilgamete drauge Kristina Olson. Pastaroji \xc4\xafkv\xc4\x97p\xc4\x97 daugel\xc4\xaf Endriu paveiksl\xc5\xb3, tarp j\xc5\xb3 \xe2\x80\x9eKristinos pasaul\xc4\xaf\xe2\x80\x9c. Ji menininkui i\xc5\xa1rei\xc5\xa1k\xc4\x97 \xe2\x80\x9esen\xc4\x85j\xc4\xaf Mein\xc4\x85\xe2\x80\x9c. Po 1948 m. sukurto \xe2\x80\x9eKristinos pasaulio\xe2\x80\x9c Endriu Vajetas sulauk\xc4\x97 auk\xc5\xa1to pripa\xc5\xbeinimo ir buvo vienas populiariausi\xc5\xb3 JAV dailinink\xc5\xb3. 1955 m. Harvardo universitetas jam suteik\xc4\x97 garb\xc4\x97s laipsn\xc4\xaf. 1963 m. D\xc5\xbeonas F. Kenedis E. Vajetui, pirmajam i\xc5\xa1 dailinink\xc5\xb3, skyr\xc4\x97 Prezidento Laisv\xc4\x97s medal\xc4\xaf, auk\xc5\xa1\xc4\x8diausi\xc4\x85 JAV civilin\xc4\xaf apdovanojim\xc4\x85. 1965 m. jis apdovanotas Nacionalinio men\xc5\xb3 ir literat\xc5\xabros instituto aukso medaliu. 1970 m. \xc4\xafvyko E. Vajeto, pirmojo gyvenan\xc4\x8dio menininko, paroda Baltuosiuose r\xc5\xabmuose Va\xc5\xa1ingtone. 1977 m. jis pirm\xc4\x85 kart\xc4\x85 keliavo \xc4\xaf Europ\xc4\x85 pri\xc4\x97mimo \xc4\xaf Pranc\xc5\xabzijos dail\xc4\x97s akademijos narius proga. 1978 m. jis buvo pripa\xc5\xbeintas SSSR dail\xc4\x97s akademijos garb\xc4\x97s nariu. 1986 m. dailininkas netik\xc4\x97tai atskleid\xc4\x97 grup\xc4\x99 k\xc5\xabrini\xc5\xb3, kuriems pozavo vokie\xc4\x8di\xc5\xb3 imigrant\xc4\x97 Helga Testorf i\xc5\xa1 kaimynyst\xc4\x97s \xc4\x8cads Forde. Jis juos k\xc5\xabr\xc4\x97 apie 15 met\xc5\xb3, tik\xc4\x97tina, ne\xc5\xbeinant \xc5\xbemonai._NEWLINE_1990 m. E. Vajetas apdovanotas JAV Kongreso aukso medaliu, 2007 m. \xe2\x88\x92 Nacionaliniu men\xc5\xb3 medaliu. Jo parodos vyko Nacionaliniame \xc5\xa1iuolaikinio meno muziejuje Tokijuje, Ermita\xc5\xbeo muziejuje Sankt Peterburge, Karali\xc5\xa1kuosiuose r\xc5\xabmuose Milane, dail\xc4\x97s akademijose Pary\xc5\xbeiuje ir Londone. 2006 m. paroda Filadelfijos dail\xc4\x97s muziejuje sutrauk\xc4\x97 177 000 lankytoj\xc5\xb3 per 15 savai\xc4\x8di\xc5\xb3. Endriu Vajeto garsiausi k\xc5\xabriniai yra Niujorko \xc5\xa1iuolaikinio meno muziejuje (\xe2\x80\x9eKristinos pasaulis\xe2\x80\x9c, 1948 m.) ir Va\xc5\xa1ingtono nacionalin\xc4\x97je dail\xc4\x97s galerijoje (\xe2\x80\x9eV\xc4\x97jas nuo j\xc5\xabros\xe2\x80\x9c, 1947 m.). Endriu Vajetas mir\xc4\x97 2009 m. sausio 16 d. savo namuose \xc4\x8cads Forde Pensilvanijoje. Jo realistiniam stiliui b\xc5\xabdingas paprastumo ir abstrakcijos siekimas. Beveik visus savo k\xc5\xabrini\xc5\xb3 motyvus E. Vajetas \xc4\x97m\xc4\x97 i\xc5\xa1 aplinkos apie 1 myli\xc4\x85 aplink savo namus \xc4\x8cads Forde ir i\xc5\xa1 Ku\xc5\xa1ingo miestelio Meino valstijoje, kuriame vasarodavo (pastarajame gyveno Kristina Olson).'